Líkur á víðtækum verkföllum í hópi lægst launuðu stétta þessa lands eru mikið að aukast . Boðuð verkföll munu hafa víðtæk áhrif um allt land enda tugþúsundir sem heyra undir aðildarfélögin sem enn hefur ekki verið samið við . Samningafundi Starfsgreinasambandsins ( SGS ) með Samtökum atvinnulífsins ( SA ) lauk til að mynda á föstudaginn án nokkurs árangurs . Atkvæðagreiðslu um verkfall lýkur á miðnætti í kvöld en náist ekki að semja hefst verkfall hjá þúsundum verkafólks fimmtudaginn 30. apríl . Meginkrafa SGS hefur verið að lágmarkslaun fyrir fulla vinnu fari upp í 300.000 kr. á næstu þremur árum . Forsvarsmenn Starfsgreinasambandsins segja að krafan njóti mikils stuðnings , ekki einungis meðal almennings , heldur einnig meðal margra atvinnurekenda . Forsvarsmenn SA hafa hins vegar lýst því yfir að krafan sé óaðgengileg og muni setja efnahagslífið á hliðina . Björn Snæbjörnsson formaður STS sagði eftir að upp úr fundinum á föstudaginn slitnaði að það verði að viðurkennast að það hafi ekki komið á óvart að upp úr viðræðum hafi slitnað . Engar nýjar tillögur komi frá Samtökum atvinnulífsins . „ Bæði í ljósi umræðunnar í þjóðfélaginu síðustu daga og ekki síður vegna þess hve skammt er í að afar umfangsmiklar verkfallsaðgerðir hefjist um land allt , sem viðbúið er að hleypa muni öllu í hnút . Það hlýtur að vera hagur allra að nota þann tíma sem við höfum og reyna að nálgast hvort annað við samningaborðið . Fulltrúar atvinnurekenda skila hins vegar enn auðu . Um leið finnum við gríðarlegan meðbyr með okkar kröfum úti í samfélaginu og heyrum í sífellt fleiri atvinnurekendum og öðrum fulltrúum fyrirtækja sem telja að svigrúm sé til að ganga til samninga við okkur á þeim grunni sem við höfum kynnt . Annað hvort berast þær skoðanir ekki til eyrna æðstu manna í SA eða þá að þeir eru að spila einhvern leik sem snýst um að halda fast við þessar skammarlega lágu hækkanir sem þeir buðu okkur í upphafi ; 3 - 3,5% , ” sagði Björn .